Rio de Janeiro 26. októbra 2017 (TASR/HSP/Foto:TASR/AP-Eraldo Peres)
Poslanci dolnej komory brazílskeho parlamentu v stredu, druhýkrát za necelé tri mesiace, podľa očakávania zamietli žiadosť o zbavenie imunity prezidenta Michela Temera, aby mohol byť súdený za korupciu. Na zasadaní, vysielanom v priamom prenose televíziou Globo News, hlasovalo za zbavenie imunity 231 poslancov, 251 bolo proti, informovala agentúra DPA.
Minulý týždeň sa proti začatiu konania proti 77-ročnému prezidentovi, obvinenému z bránenia spravodlivosti a členstva v zločineckej organizácii, vyslovil imunitný výbor parlamentu.
Temer adresoval poslancom list, v ktorom sa označil za obeť "sprisahania" iniciovaného bývalým generálnym prokurátorom Rodrigom Janotom. Ten podal na Temera dve žaloby.
Stredajšie hlasovanie sa týkalo obvinení, že Temer a šesť členov jeho Strany brazílskeho demokratického hnutia (PMDB) prijalo v priebehu niekoľkých rokov úplatky vo výške 188 miliónov dolárov, za ktoré zvýhodňovali štátnu ropnú spoločnosť Petrobras. Temer mal tiež podplatiť väzneného podnikateľa, aby proti nemu nesvedčil.
PMDB a jej spojenci však majú v parlamente pohodlnú väčšinu, ktorá ho v prípade prvej žaloby už 3. augusta odmietla zbaviť imunity pred trestným stíhaním.
V deň hlasovania previezli prezidenta trpiaceho obštrukciou močových ciest do vojenskej nemocnice v brazílskom hlavnom meste na vyšetrenia. Z nemocnice odišiel po siedmich hodinách.
Temerovi už skôr diagnostikovali ochorenie koronárnych tepien, podľa médií však prezidentova stredajšia hospitalizácia nesúvisela s týmito problémami.
Príspevok Brazílski poslanci opäť odmietli zbaviť prezidenta Michela Temera imunity zobrazený najskôr Hlavné správy.